NARIADENIE KOMISIE (ES) č. 1238/2007
z 23. októbra 2007,
ktorým sa stanovujú pravidlá kvalifikácií členov odvolacej rady Európskej chemickej agentúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä článku 76 ods. 1 písm. h) a článku 89,
keďže:
(1)
Nariadením (ES) č. 1907/2006 sa dáva Európskej chemickej agentúre (ďalej len „agentúra“) právomoc prijímať individuálne rozhodnutia týkajúce sa registrácie chemických látok, zriaďuje sa ním aj odvolacia rada, pred ktorou sa možno voči takýmto individuálnym rozhodnutiam agentúry odvolať.
(2)
Článkom 89 nariadenia (ES) č. 1907/2006 sa Komisia oprávňuje prijímať podrobné pravidlá týkajúce sa požadovanej kvalifikácie členov rady.
(3)
Rade by mala predsedať osoba s uznanou praxou v oblasti právnych predpisov Spoločenstva.
(4)
Opatrenia uvedené v tomto nariadení sú v súlade so stanoviskom výboru zriadeného na základe článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Kvalifikácie členov odvolacej rady
1. Odvolacia rada pozostáva z členov s technickou a právnickou kvalifikáciou. Predsedom je člen s právnickou kvalifikáciou.
2. Členovia s technickou kvalifikáciou a ich náhradníci musia mať ukončené vysokoškolské vzdelanie alebo rovnocennú kvalifikáciu a musia mať relevantnú odbornú prax v oblasti hodnotenia rizika, hodnotenia expozície a riadenia rizika v súvislosti s rizikom pre ľudské zdravie a životné prostredie spojeným s chemickými látkami alebo v príbuzných oblastiach.
3. Členovia s právnickou kvalifikáciou a ich náhradníci musia mať právnické vysokoškolské vzdelanie a musia mať uznanú prax v oblasti právnych predpisov Spoločenstva.
Článok 2
Nadobudnutie účinnosti
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. októbra 2007